Diari Oficial de la Generalitat Valenciana


Sumari del DOGV 8028, del 27-04-2017 (2017/3452)

RESOLUCIÓ de 12 d'abril 2017, de la Presidència de l'Institut Valencià de Seguretat i Salut en el Treball (INVASSAT), per la qual es regula el procediment de concessió, l'any 2017, dels reconeixements als millors treballs fi de màster o d'especialitat en prevenció de riscos laborals de la Comunitat Valenciana, denominats Premis al Coneixement en PRL.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8028

Data del DOGV
:   27-04-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/3452


Data del document
:   12-04-2017

Organisme emissor
:   Institut Valencià de Seguretat i Salut en el Treball

Tipus de document
:   Resolució

Correcció d'errades

Anàlisi jurídica

 Descriptors 

:   * distinció honorífica

RESOLUCIÓ de 12 d'abril 2017, de la Presidència de l'Institut Valencià de Seguretat i Salut en el Treball (INVASSAT), per la qual es regula el procediment de concessió, l'any 2017, dels reconeixements als millors treballs fi de màster o d'especialitat en prevenció de riscos laborals de la Comunitat Valenciana, denominats Premis al Coneixement en PRL.  
 [2017/3452]  
La Llei 2/2004, de 28 de maig, de la Generalitat, va crear l'Institut Valencià de Seguretat i Salut en el Treball (INVASSAT), com a organisme autònom de caràcter administratiu, que es configura com l'òrgan cientificotècnic en matèria de prevenció de riscos laborals de l'Administració de la Generalitat, i el fi del qual és la promoció de la seguretat i la salut en el treball, en el conjunt de la societat valenciana.  
Així mateix, l'Administració del Consell i els agents econòmics i socials en el Pacte valencià pel creixement i la millora de l'ocupació, a la Comunitat Valenciana van apostar per potenciar la millora de les condicions de treball en matèria de seguretat i salut laboral de les nostres empreses i organitzacions.  
La promoció de la seguretat i salut en els llocs de treball requereix l'adopció de mesures d'acció positiva, eficaços i executives, dirigides a previndre els riscos laborals.  
Una forma de promoure la seguretat i la salut, és el reconeixement dels millors treballs final de màster realitzats pels alumnes dels màsters en prevenció de riscos laborals, incentivant d'aquesta manera la cultura preventiva dels tècnics en prevenció de riscos laborals, amb antelació a l'exercici de les seues funcions.  
D'aquesta manera l'INVASSAT pretén reconéixer l'alt nivell de qualitat dels millors treballs final de màster o d'especialitat en PRL, promovent la seua difusió i premiant els seus autors a través d'un reconeixement públic.  
En conseqüència i en virtut de les facultats conferides per la Llei 2/2004, de la seua creació, resolc:  
  
Article 1. Objecte  
Convocar per a l'any 2017, els reconeixements als millors treballs fi de màster o d'especialitat en prevenció de riscos laborals de la Comunitat Valenciana, denominats Premis al Coneixement en PRL.  
  
  
Article 2. Reconeixement  
El reconeixement consistirà en l'entrega pública d'un guardó als autors dels millors treballs final de màster o d'especialitat en prevenció de riscos laborals, per a cada una de les especialitats específiques de Seguretat en el Treball, Higiene Industrial, Ergonomia i Psicosociologia Aplicada, Medicina del Treball, Gestió de la Prevenció i Sector Econòmic.  
D'altra banda, tots els participants rebran un diploma acreditatiu de la seua participació en la present edició.  
  
Article 3. Bases  
En l'annex 1 d'aquesta resolució s'estableixen les bases per a la presentació dels treballs final de màster o d'especialitat en PRL.  
  
Article 4. Reconeixement dels treballs premiats  
A fi de promocionar i difondre els millors treballs final de màster o d'especialitat en PRL, els treballs guardonats es publicaran gratuïtament per l'INVASSAT a través del Servei de Publicacions de la Generalitat Valenciana, i la seua difusió es realitzarà a través de la pàgina web de l'INVASSAT i de les xarxes socials d'aquest organisme.  
  
  
DISPOSICIONS FINALS  
  
Primera. Autorització  
S'autoritza la direcció de l'INVASSAT perquè, en l'àmbit de les seues competències, adopte les mesures necessàries per al desplegament i aplicació d'aquesta resolució.  
Segona. Vigència  
Aquesta resolució entrarà en vigor l'endemà de la publicació en el Diari Oficial de la Generalitat Valenciana.  
  
Tercera. Recursos  
Segons estableixen els articles 123 i 124 de la Llei 39/2015, de 2 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, la present resolució, que posa fi a la via administrativa, podrà ser recorreguda potestativament en reposició o bé es podrà interposar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de qui exercisca la presidència de l'INVASSAT, en el termini d'un mes comptat des de l'endemà de la publicació.  
b) El recurs contenciós administratiu haurà d'interposar-se davant del Tribunal Superior de Justícia de la Comunitat Valenciana, en el termini de dos mesos des de l'endemà de la publicació.  
  
València, 12 d'abril de 2017.- El president: Rafael Climent González.  
  
  
ANNEX I  
Bases   
  
Primera. Objecte  
Constitueix l'objecte de les presents bases regular el procediment de reconeixement, dels millors treballs final de màster o d'especialitat en PRL (d'ara en avant TFME) de la Comunitat Valenciana, defesos durant el segon semestre de l'any 2016 o primer semestre de l'any 2017, per a cada una de les especialitats específiques de Seguretat en el Treball, Higiene Industrial, Ergonomia i Psicosociologia aplicada, Medicina del Treball, Gestió de la Prevenció i Sector Econòmic.  
  
  
Segona. Participants  
Podran participar-hi tots els alumnes i les alumnes matriculats en els màsters de prevenció de riscos laborals de les universitats de la Comunitat Valenciana i que hagen presentat i, si és el cas, defés els seus treballs final de màster durant el segon semestre de l'any 2016 o primer semestre de l'any 2017. Per al cas de Medicina del Treball on diu treball final de màster s'ha d'entendre treball fi d'especialitat.  
  
  
Tercera. Guardons i diplomes acreditatius  
Es reconeixeran els millors TFME per mitjà de l'entrega d'un guardó als seus autors, per a cada un dels treballs que versen sobre:  
- Seguretat en el treball  
- Higiene industrial  
- Ergonomia i psicosociologia aplicada  
- Medicina del treball  
- Gestió de la prevenció  
- Sector econòmic  
Els millors TFME reconeguts seran publicats per l'INVASSAT, a través del Servei de Publicacions de la Generalitat i es publicitaran a través de la web de l'INVASSAT i de les seues xarxes socials.  
A cada participant se li entregarà un diploma acreditatiu d'haver participat en la present convocatòria.  
  
Quarta. Participació i documentació  
Participació  
Podran concórrer a aquesta convocatòria, tots els estudiants que hagen superat amb èxit durant el segon semestre de l'any 2016 o primer semestre de l'any 2017, per mitjà de la presentació del seu corresponent TFME, el seu màster en Prevenció de Riscos Laborals o la seua especialitat en Medicina del Treball i que haja sigut impartit en alguna de les universitats de la Comunitat Valenciana.  
Documentació  
La sol·licitud de participació en la convocatòria (annex 2) s'acompanyarà de la documentació següent:  
1. Resum del TFME que es presenta, en el qual s'indique:  
- Universitat on s'ha impartit el màster en PRL o especialitat en Medicina del Treball.  
- Document oficial acreditatiu de la nota que ha obtingut el TFME que es presenta.  
- Àmbit sobre el qual tracta el TFME (Seguretat en el Treball, Higiene Industrial, Ergonomia i Psicosociologia aplicada, Medicina del Treball, Gestió de la Prevenció o Sectorial).  
- Títol del TFME.  
- Resum de l'abast i contingut del TFME.  
2. El TFME íntegre que es presenta a reconeixement.  
3. Document acreditatiu d'haver superat el màster en PRL o especialitat en Medicina del Treball en el qual es va presentar el TFME proposat a reconeixement, expedit per la universitat corresponent, en què s'arreplegue la qualificació obtinguda en el TFME.  
El resum es presentarà en format paper foli DINA 4, es redactarà amb tipologia de lletra Times New Roman, grandària 12 i interlineat d'espai i mig. L'extensió màxima del resum serà de 10 fulls escrits a una cara (una pàgina per full) o 5 fulls escrits a dues cares (dues pàgines per full).  
Tant el resum com el TFM íntegre es presentaran en format digital: únicament s'admetran els formats CD, DVD o memòria USB que continguen, fidelment, la documentació aportada en format paper. El format d'arxiu serà PDF, DOC, ODS. No s'admetrà com a format digital l'enviament de documentació per mitjà de correu electrònic.  
  
Podrà ser motiu d'exclusió no presentar la documentació d'acord amb els requisits previstos en la present resolució.  
  
Cinquena. Termini i lloc de presentació  
1. El termini de presentació de sol·licituds és des de l'endemà de la publicació de la convocatòria en el Diari Oficial de la Generalitat Valenciana, fins al 30 de setembre de 2017.  
2. Les sol·licituds, es presentaran juntament amb la documentació requerida, per registre d'entrada, en qualsevol de les seus de l'INVASSAT d'Alacant (Hondón de los Frailes, 1, 03966), Castelló de la Plana (Ctra. València - Barcelona, km. 68,400, 12220) o Burjassot (c/ València, núm. 32, 46190), o en qualsevol dels llocs que, amb caràcter general, reconeix l'article 16.4 de la Llei 39/2015, de 2 d'octubre, del procediment administratiu comú de les administracions públiques.  
  
Sisena. Resolució dels reconeixements  
1. La competència per a resoldre aquesta convocatòria correspon a la Presidència de l'INVASSAT amb la proposta prèvia del jurat, una vegada examinats els treballs presentats.  
2. El jurat estarà compost per huit membres que serà presidit pel director/a de l'INVASSAT, o persona que designe, i estarà compost a més per dos representants de les organitzacions empresarials, dos representants de les organitzacions sindicals integrades en el Consell General de l'INVASSAT, un representant de la Inspecció de Treball i Seguretat Social de la Comunitat Valenciana, el subdirector/a de l'INVASSAT i un funcionari/ària de l'INVASSAT amb rang mínim de cap de secció que actuarà com a secretari, amb veu i vot.  
3. La identitat de les persones que componen el jurat es farà pública en la web de l'INVASSAT, www.invassat.gva.es, una vegada publicada aquesta convocatòria.  
4. En la valoració dels TFME presentats, el jurat tindrà en compte els criteris següents:  
· Estructura del treball en què es valoraran aspectes formals com la coherència en l'ordre dels apartats, referències bibliogràfiques, consecució de l'objectiu del treball, claredat en l'exposició, capacitat de síntesi, etc.  
· Metodologia científica emprada. Es valorarà l'aplicació de normativa obligatòria, així com directrius i metodologies emanades d'organismes cientificotècnics de reconegut prestigi.  
· Aplicació pràctica. Potencial aplicació a situacions reals.  
· Si és el cas, es valorarà el caràcter innovador.  
5. El jurat queda facultat per a resoldre qualsevol incidència que puga presentar-se en el transcurs de les deliberacions, el seu veredicte serà inapel·lable i s'adoptarà per majoria simple.  
El jurat es reserva el dret a comprovar el contingut de la documentació justificativa aportada i requerir la informació addicional que considere necessària.  
6. El jurat podrà proposar deixar desert qualsevol dels reconeixements mitjançant un acord motivat.  
7. El jurat podrà proposar compartir qualsevol dels reconeixements.  
  
8. El jurat elevarà proposta de resolució a la Presidència de l'INVASSAT.  
9. La resolució de l'adjudicació dels reconeixements de la convocatòria serà publicada, en el Diari Oficial de la Generalitat Valenciana i en la web de l'INVASSAT www.invassat.gva.es  
10. Els reconeixements són de caràcter honorífic i no comporten dotació econòmica.  
11. La documentació que s'aporte a la convocatòria es considerarà propietat dels candidats i llevat que l'autor faça reserva expressa, la concessió dels reconeixements suposa l'autorització a l'INVASSAT a la seua publicació o difusió total o parcial.  
  
Setena. Acceptació de les bases  
La participació dels participants en aquesta convocatòria suposa la total acceptació de les presents bases.  
  
Huitena. Acceptació dels reconeixements  
La concessió dels reconeixements, si és el cas, implica la seua acceptació prèvia, per part dels autors dels TFME.  
  
Novena. Entrega dels reconeixements  
L'entrega dels reconeixements es realitzarà en un acte públic organitzat per l'INVASSAT i que es publicitarà amb la suficient antelació.